നിയമസഭാ സമ്മേളനം ഒക്ടോബര് 4 മുതല് വിളിച്ചു ചേര്ക്കുന്നതിന് ഗവര്ണറോട് ശുപാര്ശ ചെയ്യാന് തീരുമാനം തിരുവനന്തപുരം: 15ാം കേരള നിയമസഭയുടെ മൂന്നാം സമ്മേളനം ഒക്ടോബര് 4 മുതല് വിളിച്ചു ചേര്ക്കുന്നതിന് ഗവര്ണറോട് ശുപാര്ശ ചെയ്യാന് തീരുമാനിച്ചു. ഇന്ന് ചേര്ന്ന മന്ത്രിസഭാ യോഗത്തിലാണ് നിയമസഭ ചേരുന്നതുമായി ബന്ധപ്പെട്ട ശുപാര്ശ നല്കാന് തീരുമാനിച്ചത്. യോഗത്തിന് ശേഷം മാദ്ധ്യമങ്ങളെ കണ്ട മുഖ്യമന്ത്രിയാണ് ഇക്കാര്യം വ്യക്തമാക്കിയത്. കൃഷിക്കാരുടെ വരുമാനം കാര്ഷികോത്പാദനക്ഷമത, ഉല്പന്ന സംഭരണം, ഉല്പന്നങ്ങളുടെ വില, മൂല്യവര്ദ്ധിത പ്രവര്ത്തനങ്ങളില് നിന്നുള്ള വരുമാനം, മറ്റ് അനുബന്ധ വരുമാനങ്ങള് എന്നിവയില് വര്ദ്ധനവ് വരുത്താന് ആവശ്യമായ ശുപാര്ശകള് സമര്പ്പിക്കാന് മുഖ്യമന്ത്രി അദ്ധ്യക്ഷനായി മന്ത്രിസഭാ ഉപസമിതി രൂപീകരിക്കും. കൃഷി,തദ്ദേശസ്വയംഭരണ, സഹകരണ, വ്യവസായ, ധനകാര്യ വകുപ്പ് മന്ത്രിമാര് ഇതില് അംഗങ്ങളാകും. ഒരോ തദ്ദേശസ്വയംഭരണ സ്ഥാപനത്തിലും ഓരോ വര്ഷവും അഞ്ച് വീതം തൊഴിലവസരങ്ങള് സൃഷ്ടിക്കാനുള്ള മാര്ഗരേഖ തയ്യാറാക്കാന് തദ്ദേശസ്വയംഭരണ വകുപ്പ് മന്ത്രി അദ്ധ്യക്ഷനായി മന്ത്രിസഭാ ഉപസമിതി രൂപീകരിക്കും. സഹകരണ, വ്യവസായ, ധനകാര്യവകുപ്പ് മന്ത്രിമാര് ഇതില് അംഗങ്ങളാക്കാനും മന്ത്രിസഭാ യോഗത്തില് തീരുമാനമായി.